ปธน.บารัค โอบาม่า จะเดินทางไปร่วมประชุมเรื่องการเปลี่ยนแปลงบรรยากาศโลก ที่กรุงโคเปนเฮเกน
ประธานาธิบดีบารัค โอบาม่าของสหรัฐ จะเดินทางไปกรุงโคเปนเฮเกน นครกลวงของเดนมาร์คต้นเดือนหน้านี้ เพื่อร่วมการประชุมเรื่องการเปลี่ยนแปลงบรร
การประชุมเรื่องบรรยากาศโลกสองสัปดาห์ ที่สหประชาชาติเป็นผู้จัดขึ้นซึ่งจะมี 192 ประเทศเข้าร่วมการประชุมนี้จะเริ่มต้นในวันที่ 7 ธันวาคม ที่กรุงโคเปนเฮเกนและคาดว่าจะมีผู้นำประเทศต่างๆอย่างน้อย 65 ประเทศเข้าร่วมการประชุม ทำเนียบไว้ท์ เฮ้าส์ประกาศกำหนดการเดินทาง ของประธานาธิบดีโอบาม่าออกมาเมื่อวันพุธซึ่งช่วยยุติการคาดเดาในเรื่องที่ว่าประธานาธิบดีสหรัฐ จะไปร่วมการประชุมที่ว่านี้หรือไม่ ตามกำหนดการที่ประกาศออกมานั้นประธานาธิบดีโอบาม่าจะเดินทางไปกรุงโคเปนเฮเกนในวันที่ 9 ธันวาคม และหลังการประชุมแล้ว จะเดินทางต่อไปยังกรุงออสโลนครหลวงของนอร์เวย์เพื่อรับรางวัลโนเบล สาขาสันติภาพ สำหรับการประชุมที่กรุงโคเปนเฮเกนนั้นประธานาธิบดีสหรัฐจะให้คำมั่นเฉพาะกาลว่าสหรัฐจะลดการปล่อยแก๊สคาร์บอนไดออกไซด์ที่ทำให้เกิดมลภาวะลงประมาณ 17% จากระดับปี ค.ศ. 2005โดยจะทำให้ได้ตามเป้าหมายนี้ภายในปีค.ศ. 2020 หรืออีกราวๆ11 ปีข้างหน้า ประธานาธิบดีโอบาม่าได้เคยกล่าวไว้ว่าสหรัฐยังไม่สามารถให้คำมั่นสัญญาในเรื่องนี้อย่างเป็นทางการได้เพราะรัฐสภายังโต้อภิปรายร่างกฎหมาย ที่จะนำมาบังคับใช้ในการลดแก๊สที่ว่านี้อยู่แต่ก็บอกไว้ด้วยว่า สหรัฐอาจจะสามารถลดการปล่อยแก๊สได้มากกว่าที่คาดกันไว้ สหรัฐเป็นหนึ่งในหลายสิบประเทศอุตสาหกรรม ที่เพิ่งจะให้ข้อเสนอเป็นตัวเลขในเรื่องการลดการปล่อยแก๊สเรือนกระจกซึ่งทำให้อุณหภูมิโลกสูงขึ้นสหภาพยุโรปได้เร่งเร้าให้สหรัฐและจีนนำตัวเลขที่เป็นเป้าหมายไปเสนอในที่ประชุมสุดยอดและกล่าวตำหนิทั้งสองประเทศที่ไม่เร่งรัดดำเนินการในเรื่องนี้ ส่วนทางฝ่ายจีนนั้นกล่าวโทษประเทศที่ร่ำรวยว่า เป็นผู้ปล่อยแก๊สที่ก่อให้เกิดมลภาวะนี้ออกมาและว่าประเทศเหล่านี้ ไม่ได้แสดงความจริงใจอย่างเพียงพอในการเจรจาเท่าที่แล้วๆ มา นาย Yvo de Boer ผู้อำนวยการฝ่ายบรรยากาศโลกของสหประชาชาติให้ความเห็นว่า เป็นเรื่องสำคัญเป็นอย่างยิ่งที่ประธานาธิบดีสหรัฐ ไปร่วมการประชุมที่กรุงโคเปนเฮเกนและกล่าวแสดงความยินดีที่ประธานาธิบดีโอบาม่าตัดสินใจที่จะทำเช่นนั้น เมื่อวันอังคารหนึ่งวันก่อนการประกาศกำหนดการเดินทาง ของประธานาธิบดีโอบาม่า ประธานาธิบดีโอบาม่าและนายกรัฐมนตรีManmohanSingh ของอินเดีย ซึ่งอยู่ในระหว่างการเยือนสหรัฐอย่างเป็นทางการร่วมกันแถลงยืนยันถึงความร่วมมือ ที่จะรณรงค์ต่อต้านการเปลี่ยนแปลงบรรยากาศโลกโดยเรียกความร่วมมือนี้ว่า "Green Partnership" นายกรัฐมนตรีของอินเดีย กล่าวแสดงความยินดีต่อพันธกรณีของประธานาธิบดีสหรัฐต่อการส่งเสริมการใช้พลังงานยั่งยืน และกล่าวถึงแผนปฏิบัติการระดับชาติของอินเดีย ในการที่จะลดการปล่อยมลภาวะและปรับเปลี่ยนการผลิต และการใช้พลังงานที่ตั้งเป้าหมายไว้อย่างสูงส่งด้วย